Hekk kif Malta għadha ma ddikjaratx il-pożizzjoni tagħha dwar proposta biex il-baħar Mediterran jiġi ddikjarat żona fejn il-vapuri jkunu obbligati jaqilbu fuq fjuwil aktar nadif, BirdLife Malta qed tappella lill-Ministru għall-Ambjent, Aaron Farrugia biex jappoġġja din il-mozzjoni. Fi stqarrija s-Sibt, l-NGO qalet li l-mozzjoni s'issa kisbet l-appoġġ ta' diversi stati tal-Mediterran u b'hekk ħeġġet biex uffiċjali tal-Ministeru għall-Ambjent li se jattendu l-COP22 jappoġġjaw il-ħolqien ta' Emission Control Area (ECA) għall-emissjonijiet tal-kubrit. Il-COP22, laqgħa tal-Partijiet Kontraenti għall-Konvenzjoni ta' Barċellona se ssir f'Antalya bejn is-7 u l-10 ta' Diċembru. Il-ħolqien ta' Emission Control Area fil-Mediterran (MedECA) ilu snin jiġi diskuss u promoss minn diversi msieħba fir-reġjun tal-Mediterran. It-twaqqif ta' żona bħal din ikun ifisser li kull bastiment, minn vapuri tal-merkanzija sa cruise liners li jgħaddi mill-Mediterran jew jieqaf f'portijiet bħall-Port il-Kbir u l-Port Ħieles ta' Malta, jrid juża fjuwil b'kontenut inqas ta' kubrit. Il-benefiċċju aħħari ta' dan ikun tnaqqis fl-emissjonijiet ta' ossidi tal-kubrit (SOx) fl-arja. Emissjonijiet tal-kubrit fl-arja huma assoċjati ma' impatt negattiv fuq is-sistema respiratorja tal-bniedem kif ukoll ma' effetti negattivi fuq il-veġetazzjoni, l-ilma ħelu, il-ħamrija, u l-istat ġenerali tal-ekosistemi. Sors: marinetraffic.com Il-proposta li qed titressaq għall-vot hija emenda għar-Regolament 14 tal-Anness VI tal-MARPOL, regolamenti li jiffurmaw parti minn konvenzjoni internazzjonali dwar il-prevenzjoni tat-tniġġis mill-vapuri, irregolata mill-Organizzazzjoni Marittima Internazzjonali (IMO). Ir-riżultat aħħari jkun Sulphur Emission Control Area (SECA) – meqjusa bħala l-ewwel pass f'bidla gradwali lejn fjuwils aktar nodfa mit-tbaħħir li eventwalment twassal għal aktar tnaqqis anke fil-kontenut ta' nitroġenu. Hekk kif Malta għandha wieħed mill-akbar reġistri tat-tbaħħir fid-dinja u bil-qagħda strateġika tagħha fin-Nofsinhar tar-rotot prinċipali tat-tbaħħir bejn il-Kanal ta' Suez u Ġibiltà, għandha pożizzjoni influwenti ħafna kemm fuq livell Mediterranju kif ukoll globali, qalet l-NGO. BirdLife sostniet li laqgħat li saru ma' uffiċjali tal-Ministeru għall-Ambjent biex Malta tkun imħeġġa tappoġġja l-mozzjoni, s'issa ma wasslux biex Malta tikkommetti ruħha fuq din il-materja, bl-uffiċjali jesprimu tħassib dwar l-impatt ekonomiku ta' miżura bħal din. Madanakollu, esperti tal-grupp Together Against Air Pollution from Ships li BirdLife Malta tifforma parti minnu, xejnu numru ta' biżgħat u spjegaw kif kwalunkwe żieda li jista' jkun hemm fl-ispejjeż tat-tbaħħir kaġun tal-bidla lejn fjuwil aktar nadif tkun negliġibbli għall-konsumatur, bil-benefiċċji għas-saħħa f'termini ta' problemi assoċjati mat-tniġġis mill-arja jiżbqu bil-kbir bidla bħal din anke mill-aspett ekonomiku. Nevitaw l-imwiet qabel iż-żmien BirdLife sostniet li għall-kontrolli tal-emissjonijiet fil-Mediterran, l-istima tal-benefiċċji monetarji tlaħħaq sa €10 biljun fis-sena fl-2030 li jiżdiedu għal kważi €30 biljun fis-sena fl-2050. Il-qbil fuq il-ħolqien ta' ECA fil-Baħar Mediterran jista' jwassal ukoll biex jiġu evitati bejn 3,100 u 4,100 mewta qabel iż-żmien kull sena fl-2030, kompliet l-NGO. BirdLife Malta indirizzat din il-kwistjoni f'ittra li bagħtet aktar kmieni din il-ġimgħa lill-Ministru Aaron Farrugia, hekk kif il-pożizzjoni ta' Malta dwar din il-materja jidher li baqgħet ma nbidlitx. F'kummenti dwar dan, il-Kap Eżekuttiv ta’ BirdLife Malta Mark Sultana qal: "Waqt li l-vot li jipproponi li titwaqqaf Sulphur Emission Control Area fil-Baħar Mediterran mistenni jikseb l-appoġġ ta’ ħafna mill-istati tal-Mediterran, aħna nixtiequ naraw li Malta tkun fuq in-naħa t-tajba tal-istorja fl-isforzi biex ikollna arja aktar nadifa fil-portijiet u eżatt barra x-xtut tagħna." Qal li bħala NGO qed tħeġġeġ lill-Ministru Farrugia biex jieħu pożizzjoni favur din il-mozzjoni mingħajr l-ebda eżitazzjoni, waqt li jżomm f’moħħu l-eluf ta’ ċittadini li jgħixu mad-dawra tal-portijiet f’Malta. Il-vot fuq it-twaqqif ta’ MedECA għall-kubrit mistenni jittieħed fit-8 ta’ Diċembru. Livell xokkanti tat-tniġġis tal-arja fil-Port il-Kbir – BirdLife .td_uid_3_61adf2ae9cfa5_rand.td-a-rec-img{text-align:left}.td_uid_3_61adf2ae9cfa5_rand.td-a-rec-img img{margin:0 auto 0 0}